b'\n_START_ARTICLE_\nJakob Gospodov brat\n_START_SECTION_\nPoimenovanje\n_START_PARAGRAPH_\nJakob je pogosto judovsko ime. Zaradi razlikovanja od apostolov Jakoba Velikega in Jakoba Mlaj\xc5\xa1ega tega Jakoba imenujemo Jakob Pravi\xc4\x8dni - bil je namre\xc4\x8d znan po svoji pravi\xc4\x8dnosti, pobo\xc5\xbenosti in skromnosti._NEWLINE_Jakob je znan tudi kot Gospodov brat ali Jezusov brat, saj ga Sveto pismo omenja kot enega od \xc5\xa1tirih Jezusovih bratov (glej Mr 6,3). Sveti Pavel ga imenuje Jakob, Gospodov brat (glej Gal 1,19). Po prepri\xc4\x8danju nekaterih kristjanov je bil Jakob res Jezusov pravi brat (sin Jo\xc5\xbeefa in Marije). Katoliki pravijo, da gre za uporabo besede brat v \xc5\xa1ir\xc5\xa1em smislu - Jakob naj bi bil Jezusov bratranec. Pravoslavni kristjani verujejo, da je bil Jakob Jo\xc5\xbeefov sin iz prvega zakona in torej Jezusov polbrat, vseeno pa ga pogosto imenujejo Jakob Bo\xc5\xbeji brat (gr\xc5\xa1ko: \xce\x91\xce\xb4\xce\xb5\xce\xbb\xcf\x86\xcf\x8c\xce\xb8\xce\xb5\xce\xbf\xcf\x82 [Adelfotheos]; iz besed \xce\xb1\xce\xb4\xce\xb5\xce\xbb\xcf\x86\xcf\x8c\xcf\x82 [adelfos] = brat, \xce\x98\xce\xb5\xce\xbf\xcf\x82 [Theos] = Bog).\n_START_SECTION_\n\xc5\xbdivljenjepis\n_START_PARAGRAPH_\nO Jakobovem \xc5\xbeivljenju je malo podatkov. Sinopti\xc4\x8dni evangeliji ga samo omenijo, v Janezovem evangeliju sploh ne nastopa, prav tako ne v za\xc4\x8detnih poglavjih Apostolskih del. V poznej\xc5\xa1ih poglavjih Apostolskih del pa izvemo, da je bil Jakob pomembna oseba prve jeruzalemske kr\xc5\xa1\xc4\x8danske skupnosti (glej Apd 12,17; Apd 15,15-21; Apd 21,18). Jakob je pogosto omenjen v povezavi s Pavlom. Kot je videti sta si Jakob in Pavel nekako razdelila interesni obmo\xc4\x8dji: Jakob se je posvetil kristjanom iz judovstva, Pavel pa kristjanom iz nejudovstva. Zaradi tega sta tudi debatirala o vpra\xc5\xa1anju, ali je za nejudovske kristjane potrebno obrezovanje in sprejemanje drugih judovskih zapovedi (glej Apd 15)._NEWLINE_Jakob je bil verjetno poro\xc4\x8den, saj Pavel pi\xc5\xa1e, da Gospodovi bratje vodijo s seboj \xc5\xbeene (glej 1 Kor 9,5)._NEWLINE_Sveti Hieronim v delu De viribus illustribus pi\xc5\xa1e, da je bil Jakob Gospodov brat z vzdevkom Pravi\xc4\x8dni postavljen za voditelja (\xc5\xa1kofa ali patriarha) Cerkve v Jeruzalemu. Pi\xc5\xa1e tudi, da je Jakob \xc5\xbeivel zelo asketsko: da ni jedel mesa in pil mo\xc4\x8dnih pija\xc4\x8d in da je toliko kle\xc4\x8de molil, da je ko\xc5\xbea na njegovih kolenih postala trda kot kolena kamele._NEWLINE_Jakob velja za avtorja Jakobovega pisma. Prav tako mu pripisujejo tudi Jakobovo liturgijo - najstarej\xc5\xa1e ohranjeno bogoslu\xc5\xbeje, kot so ga izvajali v jeruzalemski Cerkvi._NEWLINE_Jo\xc5\xbeef Flavij poro\xc4\x8da, da je Jakob, brat Jezusa, ki ga imenujejo Kristus, umrl pozneje kot Porcius Festus in prej kot Clodius Albinus - torej leta 62. Judovski veliki zbor ga je obsodil na smrt s kamenjanjem._NEWLINE_Jakob Gospodov brat goduje 23. oktobra po pravoslavnem koledarju. V Rimskokatoli\xc5\xa1ki Cerkvi je dolgo veljalo prepri\xc4\x8danje, da je Jakob Gospodov brat ista oseba kot apostol Jakob Mlaj\xc5\xa1i. Tako npr. knjiga Leto svetnikov (Zadruga katoli\xc5\xa1kih duhovnikov, Ljubljana, 1970) pri godovnem datumu 3. maj trdi, da je Jakob Mlaj\xc5\xa1i ista oseba kot Jakob Gospodov brat. Novej\xc5\xa1a knjiga Svetopisemski vodnik (Ognji\xc5\xa1\xc4\x8de, Koper, 1984) pa \xc5\xbee navaja, da sta to razli\xc4\x8dni osebi, vendar nikjer ni mo\xc5\xbeno dobiti izrecne navedbe, kdaj goduje prvi in kdaj goduje drugi od njiju. Na katoli\xc5\xa1kih koledarjih svetnikov sta za 3. maj navedena apostola Filip in Jakob Mlaj\xc5\xa1i, kdaj goduje Jakob Gospodov brat pa ni navedeno. Nekateri preprosto trdijo, da tudi on goduje 3. maja.'